Document ID: 32006D0469

ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
της 18ης Ιανουαρίου 2006
σχετικά με τη σύσταση εξεταστικής επιτροπής για την οικονομική κρίση της εταιρείας Equitable Life Assurance Society
(2006/469/ΕΚ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
Έχοντας υπόψη:
το άρθρο 193 της συνθήκης ΕΚ,
την απόφαση 95/167/ΕΚ, Ευρατόμ, ΕΚΑΧ του Ευρωπαϊκού Κοινοβουλίου, του Συμβουλίου και της Επιτροπής, της 19ης Απριλίου 1995, περί των λεπτομερών διατάξεων άσκησης του δικαιώματος εξέτασης των πραγμάτων από το Ευρωπαϊκό Κοινοβούλιο (1),
το άρθρο 176 του κανονισμού του,
το αίτημα που υπέβαλαν 213 βουλευτές του Ευρωπαϊκού Κοινοβουλίου,
την απόφαση της Διάσκεψης των Προέδρων, της 14ης Δεκεμβρίου 2005, με την οποία συμφωνήθηκε κατ’ αρχήν η σύσταση εξεταστικής επιτροπής για να διερευνηθούν οι κατηγορίες που προέκυψαν από την αναφορά 0611/2004 του Arthur White (Βρετανός) και την αναφορά 0029/2005 του Paul Braithwaite (Βρετανός), εξ ονόματος της ομάδας δράσης Equitable Members’ Action Group, καθώς και από ακόλουθες αναφορές για το ίδιο ζήτημα που κατατέθηκαν από αναφέροντες από τη Γερμανία και την Ιρλανδία, οι οποίες είχαν όλες σχέση με την εταιρεία Equitable Life Assurance Society (Equitable Life),
ΑΠΟΦΑΣΙΖΕΙ:
Άρθρο 1
Συστήνεται εξεταστική επιτροπή για να διερευνήσει τις καταγγελλόμενες παραβάσεις του κοινοτικού δικαίου και την κακή διαχείριση της εφαρμογής του κοινοτικού δικαίου σχετικά με την οικονομική κρίση της εταιρείας Equitable Life, με την επιφύλαξη της αρμοδιότητας των εθνικών και των κοινοτικών δικαστηρίων.
Άρθρο 2
Η εξεταστική επιτροπή:
-
εξετάζει τις καταγγελλόμενες παραβάσεις και την κακή διαχείριση της εφαρμογής της οδηγίας 92/96/ΕΟΚ του Συμβουλίου, της 10ης Νοεμβρίου 1992, για τον συντονισμό των νομοθετικών, κανονιστικών και διοικητικών διατάξεων που αφορούν την πρωτασφάλιση ζωής, και για την τροποποίηση των οδηγιών 79/267/ΕΟΚ και 90/619/ΕΟΚ (τρίτη οδηγία σχετικά με την ασφάλεια ζωής) (2), που πλέον έχει ενσωματωθεί στην κωδικοποιημένη οδηγία 2002/83/ΕΚ του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, σχετικά με την ασφάλιση ζωής (3), από τις αρμόδιες αρχές του Ηνωμένου Βασιλείου σε σχέση με την εταιρεία Equitable Life, ιδίως σε ό,τι αφορά το ρυθμιστικό καθεστώς και τη διάταξη για την επαρκή εποπτεία της χρηματοοικονομικής ευρωστίας των ασφαλιστικών επιχειρήσεων κυρίως όσον αφορά τη φερεγγυότητά τους, τη σύσταση επαρκών τεχνικών αποθεματικών, καθώς και την κάλυψη αυτών των αποθεματικών από στοιχεία ενεργητικού στο αυτό ύψος,
-
αξιολογεί εάν η Επιτροπή εξεπλήρωσε κανονικά το καθήκον της να εποπτεύει την ορθή και έγκαιρη μεταφορά του κοινοτικού δικαίου, καθώς και προσδιορίζει κατά πόσον αδυναμίες του συστήματος συνέβαλαν στην κατάσταση που έχει ανακύψει,
-
αξιολογεί τις κατηγορίες σύμφωνα με τις οποίες οι ρυθμιστικές αρχές του Ηνωμένου Βασιλείου για πολλά έτη, και τουλάχιστον από το 1989, δεν προστάτευσαν τους ασφαλισμένους μέσω της άσκησης αυστηρής εποπτείας στις λογιστικές και αποθεματικές πρακτικές καθώς και στην οικονομική κατάσταση της Equitable Life,
-
εκτιμά το καθεστώς των αξιώσεων που προβάλλονται από ευρωπαίους πολίτες εκτός Ηνωμένου Βασιλείου και την επάρκεια των μέσων που διατίθενται από τη νομοθεσία του Ηνωμένου Βασιλείου σε κατόχους ασφαλιστηρίων συμβολαίων που προέρχονται από άλλα κράτη μέλη,
-
καταθέτει οιεσδήποτε προτάσεις τις οποίες κρίνει σκόπιμες σχετικά με το εν λόγω ζήτημα.
Άρθρο 3
Η εξεταστική επιτροπή υποβάλλει ενδιάμεση έκθεση στο Κοινοβούλιο εντός 4 μηνών από την έναρξη των εργασιών της, με στόχο την υποβολή της τελικής έκθεσης προς το Κοινοβούλιο εντός 12 μηνών από την έγκριση της παρούσας απόφασης.
Άρθρο 4
Η επιτροπή αποτελείται από 22 βουλευτές του Ευρωπαϊκού Κοινοβουλίου.
Στρασβούργο, 18 Ιανουαρίου 2006.

Labels: 2
4
10
3
18
15